ประกาศคณะกรรมการป้องกันและปราบปรามการทุจริตแห่งชาติ เรื่อง การให้ข้าราชการสำนักงาน ป.ป.ช. ได้รับเงินเดือนและเงินประจำตำแหน่ง พ.ศ. 2552

ประกาศคณะกรรมการป้องกันและปราบปรามการทุจริตแห่งชาติ
ประกาศคณะกรรมการป้องกันและปราบปรามการทุจริตแห่งชาติ
เรื่อง
การให้ข้าราชการสำนักงาน ป.ป.ช. ได้รับเงินเดือนและเงินประจำตำแหน่ง
พ.ศ. ๒๕๕๒[๑]
 

อาศัยอำนาจตามความในมาตรา
๑๐๗ มาตรา ๑๑๐ และมาตรา ๑๑๑
แห่งพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ.
๒๕๔๒ ประกอบมาตรา ๕๐ แห่งพระราชบัญญัติระเบียบข้าราชการพลเรือน พ.ศ. ๒๕๕๑
คณะกรรมการป้องกันและปราบปรามการทุจริตแห่งชาติ จึงกำหนดให้ข้าราชการสำนักงาน
ป.ป.ช. ได้รับเงินเดือนและเงินประจำตำแหน่งดังนี้

ข้อ ๑ ประกาศนี้เรียกว่า ประกาศคณะกรรมการป้องกันและปราบปรามการทุจริตแห่งชาติ
เรื่อง การให้ข้าราชการสำนักงาน ป.ป.ช. ได้รับเงินเดือนและเงินประจำตำแหน่ง พ.ศ.
๒๕๕๒

ข้อ ๒ ประกาศนี้ให้มีผลใช้บังคับตั้งแต่วันที่ ๑๑
ธันวาคม ๒๕๕๑ เป็นต้นไป

ข้อ ๓ ในการให้ได้รับเงินเดือนของข้าราชการสำนักงาน
ป.ป.ช. ให้นำกฎหรือระเบียบที่เกี่ยวข้องตามกฎหมายว่าด้วยระเบียบข้าราชการพลเรือน
มาใช้บังคับโดยอนุโลม

ข้อ ๔ ตำแหน่งข้าราชการสำนักงาน ป.ป.ช.
ตำแหน่งใดจะเป็นตำแหน่งที่มีสิทธิได้รับเงินประจำตำแหน่งตามกฎหมายว่าด้วยระเบียบข้าราชการพลเรือนนั้น
ให้เป็นไปตามที่คณะกรรมการป้องกันและปราบปรามการทุจริตแห่งชาติกำหนด
ผู้ดำรงตำแหน่งประเภทใด
สายงานใด และระดับใด
ที่จะมีสิทธิได้รับเงินประจำตำแหน่งตามบัญชีเงินประจำตำแหน่งตามกฎหมายว่าด้วยระเบียบข้าราชการพลเรือน
ให้เป็นไปตามหลักเกณฑ์และวิธีการตามที่คณะกรรมการป้องกันและปราบปรามการทุจริตแห่งชาติกำหนด

ข้อ ๕ ให้ตำแหน่งเลขาธิการคณะกรรมการป้องกันและปราบปรามการทุจริตแห่งชาติได้รับเงินประจำตำแหน่งประเภทบริหารระดับสูงในอัตราเท่ากับปลัดกระทรวง
ตำแหน่งรองเลขาธิการคณะกรรมการป้องกันและปราบปรามการทุจริตแห่งชาติได้รับเงินประจำตำแหน่งประเภทบริหารระดับสูงในอัตราเท่ากับรองปลัดกระทรวง
ตำแหน่งผู้ช่วยเลขาธิการคณะกรรมการป้องกันและปราบปรามการทุจริตแห่งชาติได้รับเงินประจำตำแหน่งประเภทบริหารระดับต้น
และตำแหน่งผู้อำนวยการให้ได้รับเงินประจำตำแหน่งเท่ากับตำแหน่งประเภทอำนวยการระดับสูง

ข้อ ๖ ให้คณะกรรมการป้องกันและปราบปรามการทุจริตแห่งชาติเป็นผู้มีอำนาจตีความ
และวินิจฉัยปัญหาเกี่ยวกับการปฏิบัติตามประกาศนี้ หรืออันเนื่องมาจากประกาศนี้


ประกาศ ณ วันที่ ๒๒
มกราคม พ.ศ. ๒๕๕๒
ปานเทพ กล้าณรงค์ราญ
ประธานกรรมการป้องกันและปราบปรามการทุจริตแห่งชาติ

















































[๑] ราชกิจจานุเบกษา
เล่ม ๑๒๖/ตอนที่ ๕ ก/หน้า ๕/๒๓ มกราคม ๒๕๕๒